กองตราสารหนี้จ่าย3%ต่อปี
บลจ.กรุงไทย ขายกองทุนตราสารหนี้ 6 เดือน จ่าย 3% ต่อปี
23 เม.ย. 2556

บลจ.กรุงไทย ขายกองทุนตราสารหนี้ 6 เดือน จ่าย 3% ต่อปี 
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย กล่าวว่า สัปดาห์นี้บริษัทเปิดจำหน่าย 2 กองทุน ได้แก่ กองทุนเปิดกรุงไทยธนทรัพย์ บี 80 เสนอขายตั้งแต่วันนี้ ถึงวันที่ 29 เม.ย. อายุโครงการ 6 เดือน เน้นลงทุนตราสารหนี้ทั้งในและต่างประเทศ ได้แก่ เงินฝากประจำ Bank of China, Unoin National Bank, MTN ออกโดย Itau Uniobanco S.A. และ Banco BTG Pactual S.A. ในสัดส่วน 70% ของมูลค่าทรัพย์สินสุทธิของกองทุน ส่วนที่เหลือลงทุนในหุ้นกู้/ตั๋วแลกเงิน สถาบันการเงิน/บริษัทเอกชนในประเทศ โดยนักลงทุนจะได้รับผลตอบแทนประมาณ 3% ต่อปี 
พร้อมกันนี้ ยังเปิดจำหน่ายกองทุนเปิดกรุงไทยประจำ 3 เดือน คุ้มครองเงินต้น 2 จนถึงวันที่ 26 เม.ย. ซึ่งเป็นกองทุนประเภท Roll Over อายุโครงการ 3 เดือน เน้นลงทุนตราสารหนี้ในประเทศ ได้แก่ พันธบัตรภาครัฐในประเทศ 57% ของมูลค่าทรัพย์สินสุทธิของกองทุน ส่วนที่เหลือลงทุนในเงินฝากธนาคารธนชาต ธนาคารทิสโก้ และธนาคารออมสิน โดยลงทุนจะได้รับผลตอบแทนประมาณ 2.55% ต่อปี 
“ในช่วงสัปดาห์ที่ผ่านมา อัตราผลตอบแทนของตลาดตราสารหนี้ไทยทรงตัว หลังจากยังไม่มีปัจจัยใหม่ๆ เข้ามามีผลกระทบต่อตลาด อัตราผลตอบแทนที่ปรับตัวลดลงส่วนหนึ่งเป็นผลมาจากการปรับตัวลดลงตามผลตอบแทนของพันธบัตรสหรัฐ ตามแรงซื้อที่เข้าสู่สินทรัพย์ความเสี่ยงต่ำ” นายสมชัย กล่าว
ขณะที่ค่าเงินบาทเคลื่อนไหวอยู่ในกรอบแคบๆ โดยธนาคารแห่งประเทศไทย (ธปท.) ได้ให้เหตุผลของแข็งค่าอย่างรวดเร็วว่ามีสาเหตุมาจากมาตรการผ่อนคลายทางการเงินของธนาคารกลางญี่ปุ่น ที่อัดฉีดเงินเข้าระบบ 7 ล้านล้านเยนต่อเดือน ส่งผลให้เงินเยนอ่อนค่าลงเมื่อเทียบกับสกุลเงินหลักและเงินทุนจากต่างประเทศที่ไหลเข้ามาลงทุนในกองทุนรวมโครงสร้างพื้นฐาน (BTSGIF)ซึ่ง ธปท. ได้ทำการติดตามและเฝ้าระวังการเปลี่ยนแปลงของค่าเงินบาทอย่างใกล้ชิด และมีมาตรการเตรียมพร้อมรับมืออย่างเหมาะสม